stanford-oval/wikipedia huggingface dataset:
Valtakunnan palveluksemme

Valtakunnan palveluksemme (engl. Our Kingdom Ministry) oli Jehovan todistajien kuukausittain ilmestyvä, sisäiseen tiedotukseen tarkoitettu julkaisu. Valtakunnan palveluksemme -julkaisua käsiteltiin seurakunnan viikoittaisessa palveluskokouksessa, joka pidettiin jonain arkipäivän iltana, yleensä paikallisella valtakunnansalilla, mikäli seurakunnalla oli sellainen käytettävissään. Kuukauden palveluskokousten ohjelma oli painettu Valtakunnan palveluksemme -lehtiseen, ja siinä annettua ohjeistusta pyrittiin noudattamaan mahdollisimman tarkkaan.
Valtakunnan palveluksemme -lehden artikkelit käsittelivät yleensä käytännön seurakuntaelämään ja julkiseen todistamiseen liittyviä asioita. Artikkeleissa annettiin esimerkiksi käytännön neuvoja todistustyöhön tai ohjeistusta seurakunnan toimintojen käytännön järjestelyistä. Julkaisun artikkelit saattoivat käsitellä myös käytännön teologisia kysymyksiä. Valtakunnan palveluksemme esitteli myös kuukausittain vaihtuvat "tarjoukset" eli ovilla ja kaduilla tapahtuvassa todistustyössä tarjottavat julkaisut, sekä antoi käytännön malleja niiden tarjoamiseen. Tulevien suurempien kokoontumisten eli kierros- ja piirikonventtien ajankohdat ja ohjelma julkaistiin myös Valtakunnan palveluksemme -lehdessä, ja siinä oli myös katsauksia menneiden konventtien ohjelmaan.
Valtakunnan palveluksemme -lehden artikkelit käytiin palveluskokouksissa läpi joko luennoimalla tai kysymys-vastaus -menetelmää käyttäen. Usein käytettiin myös käytännön demonstraatioita lehden ohjeiden havainnollistamiseksi.
Koska Valtakunnan palveluksemme -lehti oli suunnattu Jehovan todistajien toiminnassa mukana oleville, sitä ei jaettu ulkopuolisille. Sen sijaan seurakunnan toiminnassa mukana olevat kastamattomat todistajat saivat oman kappaleensa.
Suomen kielellä Valtakunnan palveluksemme ilmestyi kahtena erilaisena versiona; sekä Suomea että Ruotsia varten oli omat versionsa. Julkaisu on ilmestynyt nimillä Kiertokirje (engl. Bulletin, vuosina 1919-1935), Ohjeita (engl. Director, vuosina 1935-1936) ja Tiedonantaja (engl. Informant, vuosina 1936-1956). Valtakunnan palvelus (engl. Kingdom Ministry  vuosina 1956-1976), Valtakunnan palveluksemme (engl. Our Kingdom Ministry  vuosina 1976-2015). Vuoden 2016 alusta nimeksi tuli Kristityn elämä ja palvelus – Työkirja
Galleria

"Tiedonantaja" -Valtakunnan palveluksen edeltäjä (hollanninkielinen)
Puolankielinen Valtakunnan palvelus 1950-luvulta, painettu maan alla
"Valtakunnan palveluksemme" (hollanninkielinen, 2010)
Aiheesta muualla

Ladattavien lehtien virallinen latausosoite (EPUB, pdf, Jwepub)
Vanhempieni romaani

| Vanhempieni romaani |
| --- | --- |

Kirjailija:  Arvid Järnefelt
Kieli:  suomi
Kustantaja:  WSOY
Julkaistu:  1928–1930
Sivumäärä:  399 + 388 + 296 s.
Löydä lisää kirjojaKirjallisuuden teemasivulta
Vanhempieni romaani on Arvid Järnefeltin teos, jonka ensimmäinen osa ilmestyi 1928, toinen 1929 ja kolmas 1930. Se oli hänen viimeinen romaaninsa ja myös hänen teoksistaan laajin.
Järnefelt aloittaa kertomuksen 1840-luvun Venäjältä Pietarista vanhempiensa Elisabethin ja Alexanderin, venäläisen vapaaherrattaren Elisabeth Clodt von Jürgensburgin ja suomalaisen upseerin August Alexander Järnefeltin, nuoruudesta ja avioliiton solmimisesta, ja siitä, kuinka perhe muuttaa Suomeen. Tarina on puettu kaunokirjalliseen muotoon, vaikka pohjalla ovat Järnefeltin äidin Elisabethin muistelmat ja valokuvat. Kertomus on ajallisesti ja kehityksellisesti hyvin pitkä, muutokset niin maailmanhistoriallisesti kuin myös yksilöiden kohdalla ovat suuria. Venäläinen aatelisneito ottaa uuden kotimaan ja sen kielen omakseen.
Tarinaan nivoutuvat Suomen kultakauden kulttuuripersoonat Minna Canthista Juhani Ahoon, ja oman perheenkin lapsista tuli osa silloista kulttuurielämää: Kasperista kriitikko ja taidemaalari, Arvidista tuli kirjailija, Eerosta taidemaalari ja Armaasta säveltäjä. Aino Järnefelt avioitui Jean Sibeliuksen kanssa ja kuuluu sitä kautta samaan kulttuurin piiriin. Perheen isä olisi toivonut pojistaan virkamiehiä, äiti taas kannusti luovuutta. Leo Tolstoi vaikutti leskeksi jääneen äidin, Elisabethin, elämään voimakkaasti, ja sittemmin hänen kauttaan Arvid omaksui näkemykset ja toteutti niitä omassa elämässään.
Nimestään huolimatta teos itse asiassa kuvaa keskeisimmin kirjailijan äitiä, vapaaherratar Elisabet Clodt von Jürgensburgia, joka nousi merkittäväksi tolstoilaisena ajattelijana ja kirjallis-kulttuuripoliittisen salongin johtajana. Se kertoo myös äidin ja pojan lämpimästä suhteesta. Kirja on kirjoitettu äidin kertomuksena minä-muodossa.
Romaania on esitetty näytelmäksi muokattuna, ja se on käännetty usealle kielelle.
Kirjailija Arvid Järnefelt.
Vatialan pysäkki

Vatialan pysäkki (lyh. Vat, ratakm 195+850) oli Tampereen Vehmaisissa sijainnut rautatieliikennepaikka. Vatiala perustettiin alkujaan seisakkeeksi Messukylän pitäjään, mutta se ylennettiin pysäkiksi, kun pysäkkirakennus valmistui 1950-luvun alussa. Kaksoisraiteen valmistuttua pysäkki alennettiin laiturivaihteeksi ja lopulta miehityksen päätyttyä (linja)vaihteeksi, jona Vatiala palveli vuoteen 1994 asti.
Henkilöliikenteen käytössä liikennepaikka oli eräs Tampereen vilkkaimmista, mutta hiljeni autoistumiskehityksen ja parantuneiden linja-autoyhteyksien myötä. Nopeudeltaan ja taksaltaan junaliikenne oli loppuun asti ylivoimainen, mutta vuorotarjonta heikkeni jatkuvasti. Loppuvaiheessa liikennepaikalla pysähtyi enää kolme päivittäistä vuoroa, mikä ei ollut realistinen vaihtoehto tiheään kulkeviin linja-autoihin verrattuna, eikä junilla ollut enää juuri käyttäjiä. Henkilöliikenteen pysähdykset lakkautettiinkin 29.5.1988. Tavaraliikenne liikennepaikalla oli vähäistä, lähinnä postia ja kappaletavaraa.
Pysäkkirakennuksessa toimi myös posti (VATIALA, myöhemmin 33750 TAMPERE 75) 1960-luvun loppuun saakka, jolloin Itä-Vehmaisten posti sai uudet, lyhytaikaiseksi jääneet tilat Puskurinkadun ja Nevakadun kulmasta.
Vatialan liikennepaikalta lähti pistoraide Valtionrautateiden sorakuopalle Kangasalan Vatialaan, josta liikennepaikka sai nimensä. Pistoraiteen purkamisen jälkeen 1994 pistoraiteen ratapenkka muutettiin kevyen liikenteen väyläksi. Sorakuopan ratapihan päälle on rakennettu Nattarin uusi liikekeskus (muun muassa Sale, Viialan leipomo) ja Pitkäjärven koulu. Osa sorakuopan raiteista on vielä maastossa löydettävissä, mutta on kasvillisuuden peitossa.
Liikennepaikan lakkauttamisen jälkeen TKL:n linjalle 5 rakennettiin 1990-luvun puolivälissä uusi päätepysäkki entisen pistoraiteen ja puretun pysäkkirakennuksen väliin. Päätepysäkki oli käytössä elokuuhun 2006 asti, jolloin linja lakkautettiin.
Vatialan pysäkin mukaan on nimetty pysäkiltä etelään lähtevä Pysäkkikatu, tästä puolisen kilometriä radasta etelään haarautuva Pysäkkikuja ja näiden kulmauksessa oleva Pysäkkipuisto (epävirallisesti myös Veturipuisto tai Antinpuisto).
Aiheesta muualla

Kuvia Vaunut.org -sivustolla
Venezuelanlahti

Venezuelanlahden sijainti kartalla.
Venezuelanlahti (espanjaksi Golfo De Venezuela) on Venezuelaan ja Kolumbiaan rajautuva lahti Karibianmerellä, jonka pituus pohjois-eteläsuunnassa on noin 120 kilometriä ja länsi-itäsuunnassa noin 150 kilometriä. Lahti toimii tärkeänä kuljetusreittinä sen eteläpuolella sijaitsevan Maracaibojärven alueella tuotettavalle maaöljylle.
Volkan Oezdemir

| Volkan Oezdemir |
| --- | --- |
 Oezdemir Ruotsissa 2017.
Henkilötiedot
Syntynyt: 19. syyskuuta 1989 (ikä 35) Fribourg
Kansalaisuus:   Sveitsi
Vapaaottelija
Lempinimi:  No Time
Aktiivisena:  2010–
Pituus:  189 cm
Paino:  93 kg
Painoluokka:  alempi raskassarja (2010–2014, 2017–) raskassarja (2012, 2014, 2016)
Kätisyys:  oikea
Taistelutyyli:  potkunyrkkeily, brasilialainen jujutsu
Seura:  Combat Club Sanford MMA (2018–2019) Fight Move Academy (2019–)
Tilastot
Ottelut:  25
Voitot:  18
– tyrmäyksellä:  12
– luovutuksella:  1
– päätöksellä:  5
Tappiot:  7
– tyrmäyksellä:  2
– luovutuksella:  2
– päätöksellä:  3
| Volkan Oezdemir> Henkilötiedot |
| --- | --- |
Syntynyt: 19. syyskuuta 1989 (ikä 35)
Kansalaisuus:   Sveitsi
Potkunyrkkeilijä
Aktiivisena:  2014
Pituus:  189 cm
Paino:  110 kg
Seura(t):  Team Tavares
Tilastot
Ottelut:  5
Voitot:  5
– tyrmäyksellä:  2
– päätöksellä:  3
Tappiot:  0
Volkan Oezdemir (s. 19. syyskuuta 1989 Fribourg) on sveitsiläinen alemman raskaansarjan vapaaottelija ja entinen potkunyrkkeilijä. Hän otteli kerran UFC:n alemman raskaansarjan mestaruudesta Daniel Cormieria vastaan 2018, mutta hävisi mestaruuden teknisellä tyrmäyksellä.
Alkuvuodet

Oezdemir syntyi Sveitsin ranskankielisellä alueella turkkilaiselle isälle, joka on etniseltä taustaltaan kurdi. Hänen äiti on sveitsiläinen, joka vei poikansa 11-vuotiaana harjoittelemaan karatea. Oezdemir lopetti harrastuksen ja siirtyi pelaamaan jalkapalloa maalivahtina. Sittemmin hän palasi kamppailulajien pariin yrittäessään pudottaa painoaan ja ryhtyi harjoittelemaan kempoa, jujutsua, capoeiraa, sekä nyrkkeilyä ja potkunyrkkeilyä. Hän opiskeli ravintola-alaa, mutta jätti opinnot kesken, jotta olisi jatkanut perheen ravintola yritystä. Hän työskenteli öisin myös postilla. Oezdemirin haaveena oli tulla historian opettajaksi, mutta päätti keskittyä enemmän kamppailu-urheiluun.
Potkunyrkkeily

Oezdemir harjoitteli potkunyrkkeilyä ollessaan teini-ikäinen. Hän harjoitteli muun muassa hetken aikaa 18-vuotiaana Gökhan Sakin kanssa potkunyrkkeilyä vieraillessaan Alankomaissa. Hän otteli pääosin amatööritasolla ja 2014 myös ammattilaisena.
Oezdemir otteli pääosin kotimaassaan myös ammattilaisena. Hän otteli syyskuussa 2014 Kévin Bavelardia vastaan Delémontissa, jossa Oezdemir voitti ottelun teknisellä tyrmäyksellä tuomarin keskeytettyä ottelun lääkärin määräyksestä. Lokakuussa hän kohtasi Superkombatissa Nordine Mahieddinen K-1 säännöillä. Oezdemir voitti ottelun tuomariäänin.
Vapaaottelu

Oezdemir aloitti vapaaottelun Alistair Overeemin kehotuksesta aluksi amatööritasolla ja siirtyi 2010 ammattilaiseksi. Hän otteli ensimmäiset ottelunsa eurooppalaisissa promootioissa. Oezdemir kohtasi Martin Vathin Sveitsissä 4. syyskuuta 2010, jolloin hän voitti ottelun teknisellä tyrmäyksellä 56 sekunnissa.
Seuraavaksi Oezdemir otteli pääosin sveitsiläisessä Lions Fighting Championship -organisaatiossa, jossa hän kohtasi uransa toisessa ottelussaan Boubacar Baldén lokakuussa 2011. Oezdemir voitti ottelun tuomariäänin.
Huhtikuussa 2012 Oezdemir kohtasi Mamadou Cissen ranskalaisessa 100% Fight 10 -organisaatiossa. Hän voitti ottelun kimuralukolla ensimmäisessä erässä. Lions FC järjesti kaksi tapahtumaa Brasiliassa, joissa Oezdemir oli mukana. Ensin huhtikuussa hän voitti Ronilson Santosin teknisellä tyrmäyksellä lääkärin keskeytyksestä ensimmäisen erän alussa. Syyskuussa vain neljä päivää ennen 23-vuotissyntymäpäiväänsä Oezdemir kohtasi Bruno Farias Grancheux'n, jonka hän voitti teknisellä tyrmäyksellä ensimmäisen erän alussa. Lokakuussa Oezdemir kohtasi raskaansarjan ottelussa Mohamed Amidin SHC-organisaatiossa. Hän voitti ottelun teknisellä tyrmäyksellä ensimmäisen erän alussa.
Vapaaottelu > WKN Valhalla turnauksen mestaruus (2013)

Maaliskuussa 2013 Oezdemir osallistui Tanskassa pidettyyn vapaaotteluturnaukseen. Hän voitti ensimmäisellä kierroksella Benyaich Mohamedin teknisellä tyrmäyksellä 15 sekunnissa. Toisella kierroksella Oezdemir voitti Angelier Benjaminin tyrmäyksellä 45 sekunnissa. Loppuottelussa hän kohtasi David Roundin, jonka Oezdemir voitti myös teknisellä tyrmäyksellä.
Vapaaottelu > Bellator (2013–2014)

Oezdemir siirtyi ottelemaan menestyksekkään Euroopassa käytyjen otteluiden jälkeen Bellatoriin tilastolla 9–0. Hän kohtasi ensin lokakuussa 2013 Josh Lanierin Bellator 105 -tapahtumassa. Oezdemir voitti ottelun teknisellä tyrmäyksellä lyönnein ja kyynärpäälyönnein ensimmäisessä erässä.
Toisen ottelunsa hän kävi huhtikuussa 2014 Kelly Anundsonia vastaan Bellator 115 -tapahtumassa. Oezdemir hävisi ottelun kaulalukolla toisessa erässä, joka oli samalla hänen uran ensimmäinen tappio vapaaottelussa.
Vapaaottelu > Välivuosi

Oezdemir palasi takaisin Eurooppaan kahden ottelun jälkeen Bellatorissa ja kohtasi syyskuussa 2014 Paco Estevezin raskaansarjan ottelussa. Hän voitti ottelun teknisellä tyrmäyksellä ensimmäisessä erässä. Ottelun jälkeen Oezdemir kertoi lopettaneensa ottelemisen hetkeksi epävarmuuden vuoksi, sillä hän sai vähän palkkaa eri eurooppalaisilta promootioilta. Oezdemir työskenteli erilaisissa ammateissa, kunnes hän muutti Yhdysvaltoihin harjoittelemaan vapaaottelua.
Paluun jälkeen Oezdemir otteli yhden ottelun venäläisessä WFCA:ssa, jossa hän kohtasi raskaansarjan ottelussa kokemattoman Alihan Vahaevin huhtikuussa 2016. Oezdemir voitti ottelun tuomariäänin.
Vapaaottelu > UFC (2017–)

Oezdemir sai sopimuksen UFC:hen 2017 ja otteli ensimmäisen ottelunsa Ovince St. Preux'ta vastaan korvatessaan hänen alkuperäisen vastustajan Jan Błachowiczin. Ottelu käytiin helmikuussa 2017, jolloin Oezdemir voitti ottelun hajaäänin (29–28, 28–29, 29–28). Toukokuussa Oezdemir kohtasi Misha Cirkunovin, joka oli voittanut kaikki neljä otteluaan UFC:ssä. Ottelu käytiin Ruotsissa UFC Fight Night: Gustafsson vs. Teixeira -tapahtumassa, jossa hän voitti ottelun tyrmäyksellä 28 sekunnissa. Heinäkuussa Oezdemir kohtasi Jimi Manuwan UFC 214 -tapahtumassa. Hän voitti ottelun tyrmäyksellä 42 sekunnissa ja ansaitsi voitosta illan suoritus bonuksen.
Vapaaottelu > UFC (2017–) > Haastaminen alemman raskaansarjan mestaruudesta (2018)

Oezdemir sai tilaisuuden otella alemman raskaansarjan mestaruudesta hallitsevaa mestaria Daniel Cormieria vastaan voitettuaan kaikki kolme otteluaan UFC:ssä. Ottelu käytiin tammikuussa 2018 UFC 220 -tapahtumassa illan toisena pääotteluna. Oezdemir hävisi kamppailun teknisellä tyrmäyksellä toisen erän alussa, kun Cormier sai hänet mattoon alasviennillä ja löi tuomarin päätökseen saakka, kun Oezdemir ei kyennyt enää puolustamaan itseään.
Vapaaottelu > UFC (2017–) > Mestaruusottelun jälkeen (2018–)

Oezdemir kohtasi mestaruusottelun jälkeen lokakuussa Anthony Smithin uransa toisessa UFC:n pääottelussa UFC Fight Night: Volkan vs. Smith. Hän hävisi kamppailun takakuristuksella kolmannen erän lopussa.
Oezdemir perusti oman vapaaotteluseuran kotimaahansa Sveitsiin Fight Move Academy 2019 ja harjoitteli ensimmäistä kertaa täysin sveitseläisen seuran avulla Dominick Reyesia vastaan käytävää ottelua varten. Hän kohtasi Reyesin Lontoossa UFC Fight Night: Till vs. Masvidal -tapahtumassa, jossa hän hävisi ottelun hajaäänin (29–28, 28–29, 28–29). Elokuussa hän kohtasi Ilir Latifin Uruguayssa. Oezdemir voitti ottelun tyrmäyksellä toisen erän lopussa ja ansaitsi voitosta illan suoritus bonuksen. Joulukuussa hän kohtasi Aleksandar Rakićin, joka oli voittanut kaikki neljä otteluaan UFC:ssä ja 12 ottelua peräkkäin urallaan. Ottelu käytiin Etelä-Koreassa illan toisena pääotteluna. Oezdemir voitti ottelun hajaäänin (29–28, 28–29, 29–28).
Heinäkuussa 2020 Oezdemir kohtasi Yas saarella ensimmäistä UFC-otteluaan käyneen entisen Rizinin alemman raskaansarjan mestarin Jiří Procházkan UFC 251 -tapahtumassa. Hän hävisi ottelun tyrmäyksellä toisen erän alussa.
Oezdemir otteli 2021 vain kerran, kun hän kohtasi seitsemänneksi sijoitetun Magomed Ankalaevin lokakuussa. Alun perin ottelu oli määrä käydä kuukautta aiemmin syyskuussa. Oezdemir hävisi ottelun tuomariäänin (27-30, 27-30, 28-29).
Heinäkuussa 2022 Oezdemir kohtasi Paul Craigin, joka ei ollut hävinnyt kuuteen otteluun peräkkäin. Kaksikko otteli Lontoossa, jossa Oezdemir voitti tuomariäänin (30–27, 30–27, 30–27). Lokakuussa hän kohtasi Nikita Krylovin UFC 280 -tapahtumassa. Ennen ottelua Oezdemir valmistautui otteluun harjoittelemalla Ruotsissa All Star Gymillä. Hän hävisi ottelun tuomariäänin (27–30, 28–29, 28–29). Ottelun jälkeen Oezdemir ilmoitti Instagramissa jatkavansa edelleen UFC:n mestaruuden tavoittelemista.
Saavutukset

Turnausvoitto (kerran)
Illan suoritus (kahdesti, vs. Jimi Manuwa, Ilir Latifi)
Syytteet

Oezdemir pidätettiin 19. marraskuuta 2017 Floridassa törkeästä pahoinpitelystä. Häntä syytettiin elokuussa 2017 tapahtuneesta, jossa silminnäkijöiden mukaan Oezdemir löi Fort Lauderdalen baarin ulkopuolella erään miehen kumoon. Hänen takuumaksun ilmoitettiin olevan 10 000 dollaria. Heinäkuussa 2018 Oezdemirin lakimies ilmoitti, että vapaaottelijaa kohtaan nostetut syytteet on peruttu.
Muualla

Oezdemir on pelattavana hahmona vapaaottelupeleissä EA Sports UFC 3 (2018) ja EA Sports UFC 4 (2020).
Vapun valtakunta

| Vapun valtakunta |
| --- | --- |
Tyyli:  ruokaohjelma
Kestoaika:  30 minuuttia
Pääosissa:  Vappu Pimiä
Alkuperämaa:   Suomi
Verkko:  MTV3
Esitetty:  5. syyskuuta 2014 – 12. joulukuuta 2014
Tuotantokausia:  1
Jaksoja:  15
Tuotanto
Tuotantoyhtiö(t):  Banijay Finland
Aiheesta muualla
IMDb 
Vapun valtakunta on vuosina 2012–2014 esitetty ruokaohjelma, jossa Vappu Pimiä kokkasi ruokaa jokaisessa jaksossa yhden julkisuudesta tutun henkilön kanssa.
Jaksot

| Jakso | Vieraat | Ensiesitys |
| --- | --- | --- |
| 1. | Jari Sillanpää | 5. syyskuuta 2014 |
| 2. | Elina Knihtilä | 12. syyskuuta 2014 |
| 3. | Sakari Kuosmanen ja Janne Niinimaa | 19. syyskuuta 2014 |
| 4. | Janne Kataja | 26. syyskuuta 2014 |
| 5. | Markku Pimiä | 3. lokakuuta 2014 |
| 6. | Manuela Bosco | 10. lokakuuta 2014 |
| 7. | Jukka Hilden | 17. lokakuuta 2014 |
| 8. | Teemu | 24. lokakuuta 2014 |
| 9. | Kristiina Komulainen ja Heidi Sohlberg | 31. lokakuuta 2014 |
| 10. | Jani Sievinen | 7. marraskuuta 2014 |
| 11. | Saimi Nousiainen | 14. marraskuuta 2014 |
| 12. | Antti Ruuskanen | 21. marraskuuta 2014 |
| 13. | Lilli Paasikivi | 28. marraskuuta 2014 |
| 14. | Elina Kottonen ja Lauri Kottonen | 5. joulukuuta 2014 |
| 15. | Nasima Razmyar | 12. joulukuuta 2014 |
Ukrainanlammaskoira

| Ukrainanlammaskoira> Avaintiedot |
| --- | --- |
Alkuperämaa:   Ukraina
Alkuperäinen käyttö:  paimennus, armeijan lähetti
Nykyinen käyttö:  paimenkoira
Muita nimityksiä:  Ukranian Sheepdog
FCI-luokitus:  ei FCI-rotu
Ukrainanlammaskoira on ukrainalainen koirarotu.
Ulkonäkö

Ukrainanlammaskoiralla on pitkät korvat ja tuuhea "töyhtöhäntä". Karvapeite on pitkä, tiheä ja karhea.
Alkuperä

Rotu on Ukrainassa yleinen, ja se on läheistä sukua komondorille. Aiemmin Venäjän armeija käytti sitä lähettikoirana.
Tuomas Grönman

| Tuomas Grönman> Henkilötiedot |
| --- | --- |
Syntynyt: 22. maaliskuuta 1974 (ikä 50) Viitasaari
Kansalaisuus:   Suomi
Jääkiekkoilija
Lempinimi:  Osku
Pelipaikka:  puolustaja
Maila:  oikea
Pituus:  192 cm
Pelaajaura
Pääsarjaura:  1992–2003
Seurat:  Tacoma Rockets (WHL) Rauman Lukko (SM-liiga) TPS (SM-liiga) Chicago Blackhawks (NHL) Indianapolis Ice (IHL) Pittsburgh Penguins (NHL) Syracuse Crunch (AHL) Kansas City Blades (IHL) Jokerit (SM-liiga)
NHL-varaus:  29. varaus, 1992 Quebec Nordiques
| Mitalit> Maa:   Suomi.Miesten jääkiekko. Olympialaiset  | Mitalit> Maa:   Suomi.Miesten jääkiekko. Olympialaiset  | Mitalit> Maa:   Suomi.Miesten jääkiekko. Olympialaiset  | Maa:   Suomi> Miesten jääkiekko. |
| --- | --- | --- | --- |
|  Pronssia | Nagano 1998 | jääkiekko |  |
Tuomas Oskar Grönman (s. 22. maaliskuuta 1974 Viitasaari) on suomalainen urheilupsykologi ja entinen jääkiekkopuolustaja. Hän oli mukana voittamassa olympiapronssia Naganossa vuonna 1998.
Pelaajaura

Quebec Nordiques varasi Grönmanin NHL:ään vuonna 1992 toisella kierroksella numerolla 29. Grönman ei kuitenkaan koskaan pelannut peliäkään Nordiquesin organisaatiossa, vaan Coloradon Denveriin muuttanut seura kauppasi hänet kesällä 1996 Chicago Blackhawksiin vastineeksi vuoden 1998 toisen kierroksen varausvuorosta. Chicago puolestaan kauppasi hänet Pittsburgh Penguinsiin vaihdossa Greg Johnsoniin lokakuussa 1997. NHL:ssä Grönman pelasi Blackhawksissa ja Penguinsissa yhteensä 38 ottelua tehoin 1+3=4. Kaudelle 1999–2000 Grönman palasi Suomeen ja pelasi yhden kauden Jokereissa. Kauden jälkeen hän palasi Raumalle ja pelasi kahden kauden aikana 43 ottelua Rauman Lukossa. Viimeiseksi jääneen kautensa 2002–2003 Grönman pelasi TPS:n joukkueessa. Hän joutui lopettamaan uransa 29-vuotiaana loukkaantumisten takia.
Pelaajauran jälkeen

Aktiiviuran jälkeen Grönman opiskeli psykologiaa Turun yliopistossa. Nykyään hän toimii urheilupsykologina perustamassaan Tuomas Grönman Oy:ssa. Kaudella 2012–2013 hän toimi myös Suomen U17-maajoukkueen valmennusryhmässä.
Uran jälkeen Grönman on toiminut myös kommentaattorina Nelosen jääkiekkolähetyksissä vuodesta 2007 alkaen ja Jääkiekkolehden kolumnistina, sekä myöhemmin Nelonen Pron jääkiekkokommentaattorina. Grönmanin isoveli Mikko toimi Hockey Nightin toimittajana vuosina 2000–2005. Grönman toimi Etelä-Korean Pyeongchangin 2018 talviolympialaisten jääkiekkostudionselvennä asiantuntijana yhdessä Teemu Selänteen kanssa.
Aiheesta muualla

Tuomas Grönman nhlfinns.net-sivustolla
Tuomas Grönman Oy Tuomas Grönmanin perustama urheilupsykologian asiantuntijatoimisto
Suomen joukkue – Talviolympialaiset 1998
4 Timonen |
5 Berg |
6 Grönman |
8 Selänne |
10 Tikkanen |
11 Koivu |
12 Laukkanen |
14 Helminen |
15 Törmänen |
16 Peltonen |
17 Kurri |
19 Lind |
21 Lumme |
24 Kapanen |
25 Rintanen |
26 Lehtinen |
27 Numminen |
30 Tammi |
31 Sulander |
35 Myllys |
37 Ylönen |
40 Nieminen |
44 Niinimaa |
Valmentaja Hannu Aravirta
Valtiopäivätalo

Valtiopäivätalo on parlamenttitalon nimi niissä maissa, joissa parlamenttia kutsutaan valtiopäiviksi. Se voi tarkoittaa ainakin seuraavia:
Saksan valtiopäivätalo Berliinissä
Ruotsin valtiopäivätalo Tukholmassa
Ruotsin vanha valtiopäivätalo Tukholmassa
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Valtiopäivätalo”, voi hakea sivunnimihaulla, laajalla sivunnimihaulla tai tekstihaulla.
Var (joki)

| Var |
| --- | --- |
 Varin alajuoksu Nizzan ja Saint-Laurent du Varin välissä
Alkulähde:  Entraunes, Alpes-de-Haute-Provence  44°14′17.5″N, 6°45′06.5″E
Laskupaikka:  Välimeri Nizzan länsipuolella  43°39′17″N, 7°11′58″E
Maat:  Ranska
Pituus:  120 km
Alkulähteen korkeus:  1790 m
Virtaama:  49,4 m³/s
Valuma-alue:  2819 km²
Var on Välimereen laskeva joki Etelä-Ranskassa. Se on 120 kilometriä pitkä.
 Se alkaa Alpeilta Alpes-de-Haute-Provencen departe­mentista ja laskee Väli­mereen Nizzan länsi­puolella. Joki on keväisin lumien sulaessa Alpeilta varsin runsas­vetinen, mutta kesäisin sen virta on huomattavasti pienempi. Jokeen on rakennettu pienehköjä vesi­voimaloita.
Varin suulla sijaitsevat joen länsi­rannalla Saint-Laurent du Varin kaupunki, itä­puolella Nizzan alueella meren­rannalla Côte d'Azurin kansainvälinen lentoasema.
Var oli vielä 1800-luvun alku­puolella Ranskan ja Sardinian kuningas­­kunnan raja­jokena.
Sen mukaan sai nimensä myös Ranskan Varin departementti, joka alkujaan rajoittui idässä Var-jokeen. Vuonna 1860 kuitenkin Sardinialle kuulunut Nizzan kreivikunta liitettiin Ranskaan. Tällöin siitä muodostettiin Alpes-Maritimesin departe­mentti, johon liitettiin myös Varin departementin itäisin osa, Grassen arrondissementti, minkä vuoksi Var on nykyisin ainoa Ranskan departementti, joka ei lainkaan ulotu siihen jokeen, josta se on saanut nimensä.
Aiheesta muualla

Kuvia tai muita tiedostoja aiheesta Var (joki) Wikimedia Commonsissa